Diari Oficial de la Generalitat Valenciana


Sumari del DOGV 8986, del 30-12-2020 (2020/11163)

RESOLUCIÓ de 28 de desembre de 2020, del president de l'Institut Valencià de Competitivitat Empresarial (IVACE), de modificació del termini de presentació de sol·licituds previst en la Resolució de 26 de juliol de 2019, del president de l'IVACE, per la qual es convoquen ajudes per a actuacions d'eficiència energètica en pime i gran empresa del sector industrial, amb càrrec al pressupost de l'exercici 2019.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8986

Data del DOGV
:   30-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/11495


Data del document
:   28-12-2020

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 28 de desembre de 2020, del president de l'Institut Valencià de Competitivitat Empresarial (IVACE), de modificació del termini de presentació de sol·licituds previst en la Resolució de 26 de juliol de 2019, del president de l'IVACE, per la qual es convoquen ajudes per a actuacions d'eficiència energètica en pime i gran empresa del sector industrial, amb càrrec al pressupost de l'exercici 2019. [2020/11169]  
  
En data 13 d'abril de 2019, es publica en el BOE núm. 89, el Reial decret 263/2019, de 12 d'abril, que estableix les bases reguladores del Programa d'ajudes per a actuacions d'eficiència energètica en pime i gran empresa del sector industrial.  
En data 2 d'agost de 2019, es publica en el DOGV núm. 8605, la Resolució de 26 de juliol de 2019, del president de l'IVACE, per la qual es convoquen ajudes per a actuacions d'eficiència energètica en pime i gran empresa del sector industrial, amb càrrec al pressupost de l'exercici 2019 (Programa IDAE-Indústria Comunitat Valenciana).  
La Resolució de 26 de juliol de 2019 estableix en l'article 9 que el termini de presentació de sol·licituds a aquest programa d'ajudes finalitza el 31 de desembre de 2020, termini que coincideix amb el que s'estableix en l'article 12 de les bases reguladores.  
En reunió de la Comissió Consultiva d'Estalvi i Eficiència Energètica, òrgan d'assessorament de l'IDAE, regulat per l'article 12 del Reial decret 18/2014, de 17 de gener, en el qual estan representades les comunitats autònomes i ciutats de Ceuta i Melilla, del passat 11 de desembre, es va informar que es produirà l'ampliació del termini de vigència del Reial decret 263/2019, que venç el 31 de desembre d'enguany.  
  
Atés que els terminis per a la publicació d'aquesta ampliació són molt ajustats, i per a garantir l'eficàcia de la convocatòria, s'estima convenient anticipar el tràmit i realitzar una modificació de l'article 9 de la convocatòria.  
Per això, en virtut del que es disposa en l'article 4 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener del Consell, modificat pel Decret 69/2014, de 16 de maig, del Consell, resolc:  
  
Article únic: Modificació del termini de presentació de sol·licituds  
Es modifica l'article 9 que queda redactat de la següent manera:  
  
  
«Article 9. Termini de presentació de sol·licituds  
El termini de presentació de sol·licituds a aquest programa d'ajudes s'iniciarà l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV) i finalitzarà en la data de finalització de la vigència del programa d'ajudes que s'estableix en l'article 12 del Reial decret 263/2019, termini a partir del qual no seran admeses més sol·licituds. No obstant això, si es produeix un exhauriment del pressupost disponible abans del tancament del programa, les sol·licituds que es presenten fins a la data de finalització de la vigència del programa d'ajudes que s'estableix en l'article 12 del Reial decret 263/2019, podran continuar registrant-se en la llista de reserva provisional, i seran ateses per rigorós ordre d'entrada en cas que es produïsquen situacions que pogueren alliberar pressupost, o bé que s'incorpore nou pressupost a la convocatòria. Transcorreguda la data de tancament de programa, no es registraran més sol·licituds de reserva, encara que es produïsca posteriorment un alliberament de crèdit pressupostari. Es donarà publicitat de l'exhauriment del pressupost disponible tant en la Base de Dades Nacional de Subvencions (BDNS) com en la pàgina web de l'IVACE http://www.ivace.es.»  
  
Disposició final  
  
Única  
La present resolució entrarà en vigor l'endemà de la publicació del seu extracte en el Diari Oficial de la Generalitat Valenciana (DOGV).  
  
Contra aquesta resolució, que posa fi a la via administrativa, podrà interposar-se, en el termini d'un mes, un recurs potestatiu de reposició davant del president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 28 de desembre de 2020.- El president de l'IVACE: Rafael Climent González.